มาแอ่วเหนือ ลองไปทานร้านสลุงคำ ซึ่งเป็นร้านอาหารพื้นเมืองชาวเจียงฮายที่รู้จักมาตั้งแต่เด็กๆ อาหารขึ้นชื่อของที่นี่เป็นน่องกบ ที่เอาไปเป็นส่วนประกอบอาหาร มีอยู่หลายเมนู ตอนแรกเข้ามา แอบหาที่จอดยาก ไม่สามารถจอดในร้านได้เพราะข้างในเป็นโรงเรียน หน้าร้านมีเปิดโชว์ทำอาหารย่างพื้นเมืองให้เห็น ภายในไม่แคบ ไม่กว้าง พื้นที่ขนาดกลาง มีสองชั้น สะอาด ดูดีบรรยากาศโอเคทีเดียวค่ะ

==Order==
น้ำพริกปลา+ผักนึ่ง แคบหมู 90
น่องกบทอดกระเทียมพริกไทย 220 **แนะนำ**
แกงผักหวานปลาจี่ 130
แกงส้มตูนปลาช่อนนา 120

อาหารที่สั่งมาวันนี้มีที่เป็น Signature ของทางร้านอยู่อย่างเดียว คือน่องกบทอดกระเทียมพริกไทย(แอบเสียดายที่สั่ง signature มาอย่างเดียว) อร่อยมากจริงๆ เนื้อนุ่ม เบา รสคล้ายเนื้อไก่ตัวเล็ก แต่ร่วนกว่า และไม่มีมัน(อร่อยกว่าด้วย) ทอดกรอบกำลังดี กินคู่กับพริกไทยอ่อนเม็ดๆด้วยยิ่งอร่อย น่าจะมีขายที่ กทม. ด้วยเสียดายมาก จะได้กินบ่อยๆ

ส่วนแกงส้มตูนปลาช่อนนั้น รสชาติออกเปรี้ยวนำเผ็ด แต่เผ็ดเกิน เลยขอผ่าน ไม่ได้ถูกใจนัก แกงผักหวานปลาจี่ดีกว่า หวานน้ำต้มผักมาก ปลาเนื้อนุ่ม ไม่ร่วน ไม่ยุ่ย ไม่มีก้างเลย ทางร้านคีบก้างออกให้หมด ชิ้นขนาดพอดีคำ ส่วนน้ำพริกปลา ก็อร่อย ไม่เผ็ดมาก ประทับใจผักนึ่งของทางร้าน ดูพิถีพิถันกับทุกอย่าง โดยเฉพาะผัก และเครื่องเคียงที่เสิร์ฟมาให้ เป็นของดีๆ ของสดทั้งนั้นเลย ใส่ใจทุกรายละเอียดจริงๆ

รอบนี้เสียดายที่ไม่ได้สั่งเมนู signature อีกหลายอย่าง เช่นต้มยำสลุงคำปลาช่อน แอ็บปลาดุก วุ้นเส้นผัดไข่เค็มดิบกุ้งสด ท่าทางจะอร่อยมาก เห็นโต๊ะข้างๆสั่ง น่าทานเชียว อ้อ อีกอย่างคือ ข้าวเหนียวของที่นี่ รู้สึกไม่เคยกินที่ไหนมาก่อนเลยจริงๆ ประทับใจเนื้อข้าวมากๆ เนื้อนุ่มและหอมข้าวจริงๆ เอามาตั้งเฉยๆ ยังไม่เปิดฝาแอ๊บยังได้กลิ่นหอมเลย คาดว่าคงมีเทคนิคในการหุงข้าวแน่ๆ จะกลับมาทานอีกแน่นอนหากมีโอกาส เสียดาย ตอนเด็กๆเคยทานไก่กระบอกของที่นี่ แต่เลิกขายไปแล้ว รสชาติดีเหมือนกัน

3 คน 760 บาท กับข้าว 4 อย่าง ข้าว 1 จาน ข้าวเหนียว 1 แอ็บ ถือว่าราคาพอดีๆนะคะกับรสชาติพื้นเมืองแท้ๆและวัตถุดิบดีๆแบบนี้

ขอให้ที่ 4 ดาวเลย คุ้มมากสำหรับการมาทานอาหารพื้นเมืองคุณภาพเยี่ยมครั้งนี้ ประทับใจจริงๆค่ะ ใครมาแอ่วเมืองเจียงฮาย แนะนำเลยนะคะต้องมาร้านนี้ ^^